Maak oop Zuma se tronkdeur, vra Mpofu hoogste hofOudpres. Jacob Zuma tydens ‘n mediakonferensie in Nkandla (Julie 2021) (Foto: Emmanuel Croset/AFP) Jacob Zuma se regspan meen hy is die enigste gevangene in die land wat nie ’n regverdige verhoor gehad het nie en dat die voormalige president hoegenaamd nie dieselfde regte as die gevangene in die tronksel langs hom geniet nie. “Die deure van die Estcourt-gevangenis moet oopgeswaai word,” het adv. Dali Mpofu Maandag in die Konstitusionele Hof aangevoer. Mpofu vra in sy jongste aansoek dat die Konstitusionele Hof se besluit om Zuma tronkstraf van 15 maande op te lê vir minagting van die hof, herroep word. Hy vra ook dat Zuma uit aanhouding vrygelaat word hangende die hof se besluit. Sy regspan maak in die aansoek staat op onder meer reël 42 wat bepaal dat uitsprake en hofbevele herroep of dat daarvan afgewyk kan word indien die geraakte party kan bewys dat dit gelewer is in die afwesigheid van die party, of ŉ ooglopende fout of weglating bevat. Die verdediging hou vol dat Zuma sonder verhoor opgesluit is. Die regters van die Konstitusionele Hof stem egter nie daarmee saam nie en hou vol dat Zuma die geleentheid gegun is om die minagtingsaak teen hom teë te staan. Hy het gekies om nie deel te neem nie. “Die voormalige president is in kennis gestel dat daar ŉ aansoek voor hierdie hof gebring is om hom van minagting van die hof aan te kla. Hy het geweet die aansoek is gebring en hy het verkies om nie deel te neem nie,” het regter Zukisa Tshiqi teruggekap. Sy het verder daarop gewys dat dit ’n presedent skep dat enigeen “agteroor kan sit” en eenvoudig kan hoop vir die beste net om later, ná die uitspraak, aansoek te doen dat die hof se besluit herroep moet word. Mpofu hou vol dat Zuma nié sy grondwetlike regte, waaronder die reg op ŉ regverdige verhoor, verbeur het toe hy besluit het om nie die minagtingsaak teen hom teen te staan nie. “Dit kan eenvoudig nie die wet wees nie,” het Mpofu aangevoer. Volgens Mpofu is Zuma se insette in die minagtingsaak boonop “voortydig” aangevra en moet die tydsberekening ook in ag geneem word. “Jy kan nie in April vir iemand sê [om dit teen te staan] en hom in Julie opsluit nie. Jou regte word dan beperk en beperkte regte is dieselfde as regte wat geskend word.” Reg tot appèl Mpofu voer ook aan dat indien elke beskuldigde die reg tot ’n regverdige verhoor het, elkeen ook die reg tot appèl in ’n hoër hof het. Volgens hom word sy kliënt van dié reg weerhou. Regter Chris Jaftha het vanmiddag daaraan herinner dat die Konstitusionele Hof die hoogste hof in die land is en dat daar dus nie teen dié hof se uitsprake geappelleer kan word nie. Die hof kan wel sy uitspraak hersien. Mpofu voer egter aan dat Zuma in die landdroshof strafregtelik aangekla moes word en vir minagting verhoor moes word aangesien dit hom in staat sou stel om appèl aan te teken. “Elkeen is geregtig op menseregte. Selfs al is hy ’n ongewilde staatspresident,” het Mpofu gesê. Volgens Mpofu behoort die 79-jarige Zuma vrygelaat te word hangende die hof se besluit weens Zuma se ouderdom en komorbiditeite. Hy het ook gesê dat sy kliënt geen vlugrisiko inhou nie. Die saak duur voort.